CELEX: 32014D0531
Language: hu
Date: 2014-08-14 00:00:00
Title: 2014/531/EU: A Bizottság végrehajtási határozata ( 2014. augusztus 14. ) a belső árnyékolókra vonatkozó EN 16433:2014 és EN 16434:2014 európai szabványnak, valamint a hasonló tárgyú EN 13120:2009+A1:2014 európai szabvány egyes rendelkezéseinek a 2001/95/EK európai parlamenti és tanácsi irányelvben foglalt általános biztonsági előírások tükrében való megfeleléséről és e szabványok hivatkozási adatainak az Európai Unió Hivatalos Lapjában való közzétételéről  EGT-vonatkozású szöveg

15.8.2014   
            
            
               HU
            
            
               Az Európai Unió Hivatalos Lapja
            
            
               L 243/54
            
         A BIZOTTSÁG VÉGREHAJTÁSI HATÁROZATA
   (2014. augusztus 14.)
   a belső árnyékolókra vonatkozó EN 16433:2014 és EN 16434:2014 európai szabványnak, valamint a hasonló tárgyú EN 13120:2009+A1:2014 európai szabvány egyes rendelkezéseinek a 2001/95/EK európai parlamenti és tanácsi irányelvben foglalt általános biztonsági előírások tükrében való megfeleléséről és e szabványok hivatkozási adatainak az Európai Unió Hivatalos Lapjában való közzétételéről
   (EGT-vonatkozású szöveg)
   
      (2014/531/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az általános termékbiztonságról szóló, 2001. december 3-i 2001/95/EK európai parlamenti és tanácsi irányelvre (1) és különösen annak 4. cikke (2) bekezdésének első albekezdésére,
   mivel:
   
               (1)
            
            
               A 2001/95/EK irányelv 3. cikkének (1) bekezdése úgy rendelkezik, hogy a gyártók kizárólag biztonságos termékeket hozhatnak forgalomba.
            
         
               (2)
            
            
               A 2001/95/EK irányelv 3. cikke (2) bekezdésének második albekezdése értelmében egy terméket a vonatkozó nemzeti szabványok hatálya alá tartozó veszélyek és veszélykategóriák tekintetében biztonságosnak kell tekinteni, ha megfelel az olyan európai szabványokat átvevő önkéntesen alkalmazandó nemzeti szabványoknak, amelyek hivatkozási adatait a Bizottság az irányelv 4. cikke (2) bekezdésének megfelelően az Európai Unió Hivatalos Lapjában közzétette.
            
         
               (3)
            
            
               A 2001/95/EK irányelv 4. cikkének (1) bekezdése értelmében az európai szabványokat az európai szabványügyi szervek állapítják meg a Bizottság megbízása alapján.
            
         
               (4)
            
            
               A 2001/95/EK irányelv 4. cikkének (2) bekezdése szerint a Bizottságnak e szabványok hivatkozási adatait közzé kell tennie.
            
         
               (5)
            
            
               A Bizottság 2011. július 27-én elfogadta a 2011/477/EU határozatot (2). A határozat úgy rendelkezik, hogy a megfojtódással és a légutak belső elzáródásával kapcsolatos kockázatok miatt az ablakok belső redőnyeit és zsinóros árnyékolóit úgy kell megtervezni, hogy azok eleve biztonságosak legyenek, és a hozzáférhető helyen lévő zsinór(ok), lánc(ok), gyöngylánc(ok), ha vannak ilyenek, ne alkossanak veszélyes hurkot. Ha a termék kialakítása nem zárja ki a veszélyes hurok kialakulásának kockázatát, a terméket a megfojtódás kockázatának minimalizálása érdekében megfelelő biztonsági eszközökkel kell ellátni. Ha vannak biztonsági eszközök, azoknak ellenállónak kell lenniük a kisgyermekek általi működtetéssel szemben. A biztonsági eszközökről nem válhatnak le olyan kisméretű elemek, amelyek a gyermekek légutainak belső elzáródását okozhatják; a biztonsági eszközök nem jelenthetnek kockázatot a gyermekek fizikai sérülése szempontjából, így például nem rendelkezhetnek éles szélekkel vagy kiálló részekkel és nem okozhatják az ujjak beszorulását; továbbá a biztonsági eszközöknek a tartósság és a fáradás (elhasználódás), valamint az időjárási körülmények miatti öregedés szempontjából megfelelő ellenálló képességgel kell rendelkezniük.
            
         
               (6)
            
            
               A Bizottság 2012. szeptember 4-én M/505. szám alatt megbízta az európai szabványügyi szerveket olyan európai szabványok kidolgozásával, amelyek kezelnek egyes, a belső redőnyök, a zsinóros ablakárnyékolók és a biztonsági eszközök által a gyermekekre jelentett kockázatokat.
            
         
               (7)
            
            
               A Bizottság megbízása nyomán az Európai Szabványügyi Bizottság 2014. február 14-én a belső árnyékolók területén elfogadta az EN 16433:2014 és az EN 16434:2014 jelzetű új, valamint az EN 13120:2009+A1:2014 jelzetű felülvizsgált európai szabványt.
            
         
               (8)
            
            
               Az EN 16433 és az EN 16434 szabvány, valamint az EN 13120+A1 szabvány egyes rendelkezései eleget tesznek az M/505. számú megbízásnak, és megfelelnek a 2001/95/EK irányelvben megállapított általános biztonsági előírásnak. E szabványok hivatkozási adatait ezért közzé kell tenni az Európai Unió Hivatalos Lapjában.
            
         
               (9)
            
            
               Az e határozatban előírt intézkedések összhangban vannak a 2001/95/EK irányelv alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A következő európai szabványok az általuk kezelt kockázatok tekintetében megfelelnek a 2001/95/EK irányelv általános biztonsági előírásának:
   
               a)
            
            
               EN 16433:2014 „Belső árnyékolók. Fojtás elleni védelem. Vizsgálati módszerek”;
            
         
               b)
            
            
               EN 16434:2014 „Belső árnyékolók. Fojtás elleni védelem. A biztonsági eszközök követelményei és vizsgálati módszerei”; valamint
            
         
               c)
            
            
               az EN 13120:2009+A1:2014 „Belső árnyékolók. Teljesítőképességi és biztonsági követelmények” európai szabvány 8.2. szakasza és 15. fejezete.
            
         2. cikk
   Az EN 16433:2014 és az EN 16434:2014 szabvány, valamint az EN 13120:2009+A1:2014 európai szabvány 8.2. szakaszának és 15. fejezetének hivatkozási adatait közzé kell tenni az Európai Unió Hivatalos Lapjának C sorozatában.
   3. cikk
   Ez a határozat az Európai Unió Hivatalos Lapjában való közzétételét követő huszadik napon lép hatályba.
   
      Kelt Brüsszelben, 2014. augusztus 14-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 11., 2002.1.15., 4. o.
   
   
      (2)  A Bizottság 2011. július 27-i 2011/477/EU határozata a 2001/95/EK európai parlamenti és tanácsi irányelv értelmében a gyermekekre jelentett bizonyos kockázatok kezelése érdekében a belső redőnyökre, zsinóros ablakárnyékolókra, valamint biztonsági eszközökre vonatkozó európai szabványok által követendő biztonsági előírásokról (HL L 196., 2011.7.28., 21. o.).